CELEX: 32010D0427(03)
Language: sl
Date: 2009-12-22 00:00:00
Title: Sklep št. S7 z dne 22. decembra 2009 o prehodu z uredb (EGS) št. 1408/71 in (EGS) št. 574/72 na uredbi (ES) št. 883/2004 in (ES) št. 987/2009 ter uporabi postopkov za povračilo (Besedilo velja za EGP in za sporazum ES/Švica)

27.4.2010   
            
            
               SL
            
            
               Uradni list Evropske unije
            
            
               C 107/8
            
         SKLEP št. S7
   z dne 22. decembra 2009
   o prehodu z uredb (EGS) št. 1408/71 in (EGS) št. 574/72 na uredbi (ES) št. 883/2004 in (ES) št. 987/2009 ter uporabi postopkov za povračilo
   (Besedilo velja za EGP in za sporazum ES/Švica)
   2010/C 107/05
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh vprašanj v zvezi z upravljanjem ali razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 (2),
   ob upoštevanju členov 87 do 91 Uredbe (ES) št. 883/2004,
   ob upoštevanju člena 64(7) in členov 93 do 97 Uredbe (ES) št. 987/2009,
   ob upoštevanju naslednjega:
   
               (1)
            
            
               Uredbi (ES) št. 883/2004 in (ES) št. 987/2009 začneta veljati 1. maja 2010, uredbi (EGS) št. 1408/71 in (EGS) št. 574/72 pa se isti dan razveljavita, razen za primere, ki jih urejata člen 90(1) Uredbe (ES) št. 883/2004 in člen 96(1) Uredbe (ES) št. 987/2009.
            
         
               (2)
            
            
               Pojasniti je treba določitev države članice, pristojne za izplačilo, in države članice, upravičene do terjatev, za primere, kadar se povračilo stroškov za storitve, opravljene ali odobrene v skladu z uredbama (EGS) št. 1408/71 in (EGS) št. 574/72, ureja po začetku veljavnosti uredb (ES) št. 883/2004 in (ES) št. 987/2009, zlasti kadar se pristojnost za kritje stroškov spremeni v okviru novih uredb.
            
         
               (3)
            
            
               Pojasniti je treba, kateri postopek povračila se uporabi v primerih, kadar so bili zahtevki za storitve določeni v okviru uredb (EGS) št. 1408/71 in (EGS) št. 574/72, vendar se postopek povračila izvede po datumu začetka veljavnosti uredb (ES) št. 883/2004 in (ES) št. 987/2009.
            
         
               (4)
            
            
               Odstavek 5 Sklepa št. H1 pojasnjuje status potrdil (e-obrazcev) in evropske kartice zdravstvenega zavarovanja (EKZZ) (vključno z začasnimi nadomestnimi potrdili), izdanih pred datumom začetka veljavnosti Uredbe (ES) št. 883/2004 in Uredbe (ES) št. 987/2009.
            
         
               (5)
            
            
               Določbe iz odstavka 4 Sklepa št. S1 in odstavka 2 Sklepa št. S4 določajo splošna načela glede odgovornosti za stroške storitev, zagotovljenih na podlagi veljavne EKZZ, ki jih je treba uporabljati tudi za prehodne primere.
            
         
               (6)
            
            
               V skladu s členoma 62 in 63 Uredbe (ES) št. 987/2009 zadevne države članice, ki niso navedene v Prilogi 3 k Uredbi (ES) št. 987/2009, povrnejo stroške za storitve, zagotovljene družinskih članom, ki ne prebivajo v isti državi članici kot zavarovana oseba, ter upokojencem in njihovim družinskim članom na podlagi dejanskih izdatkov od 1. maja 2010.
            
         
               (7)
            
            
               Stroške storitev, zagotovljenih v okviru členov 19(1), 20(1) in člena 27(1) ter člena 27(3) Uredbe (ES) št. 883/2004, nosi pristojni nosilec, odgovoren za stroške storitev, zagotovljenih družinskim članom, ki ne prebivajo v isti državi članici kot zavarovana oseba, ter upokojencem in njihovim družinskim članom v njihovi državi članici stalnega prebivališča.
            
         
               (8)
            
            
               V skladu s členom 64(7) Uredbe (ES) št. 987/2009 lahko države članice, navedene v Prilogi 3, po 1. maju 2010 za pet let nadaljujejo z uporabo členov 94 in 95 Uredbe (EGS) št. 574/72 za izračun pavšalnih zneskov.
            
         
               (9)
            
            
               Uredba (ES) št. 987/2009 uvaja nove postopke za povračila zdravstvenih stroškov s ciljem pospešitve povračil med državami članicami in preprečitve kopičenja terjatev, ki ostajajo neporavnane daljša časovna obdobja.
            
         
               (10)
            
            
               Obstaja potreba po preglednosti in smernicah za nosilce v zgoraj navedenih položajih za zagotovitev enotne in usklajene uporabe določb Skupnosti.
            
         v skladu s pogoji iz člena 71(2) Uredbe (ES) št. 883/2004 –
   SKLENILA:
   I.   Prehodni dogovori za določitev države članice kot odgovorne za kritje stroškov načrtovanega zdravljenja in nujne oskrbe glede na spremembo pristojnosti v skladu z Uredbo (ES) št. 883/2004
   
   
               1.
            
            
               Če je bilo zdravljenje osebi zagotovljeno pred 1. majem 2010, se pristojnost za kritje stroškov osebe določi v skladu z določbami Uredbe (EGS) št. 1408/71.
            
         
               2.
            
            
               Če je bilo osebi odobreno, da gre na območje druge države članice zaradi zdravljenja, primernega njenemu stanju (načrtovano zdravljenje), v skladu z uredbama (EGS) št. 1408/71 in (EGS) št. 574/72, in je zdravljenje zagotovljeno v celoti ali deloma po 30. aprilu 2010, stroške celotnega zdravljenja krije nosilec, kateremu je bila dodeljena odobritev.
            
         
               3.
            
            
               Če je bilo zdravljenje prvotno zagotovljeno osebi v skladu s členom 22(3)(a) ali členom 31(1)(a) Uredbe (EGS) št. 1408/71, je takšno zdravljenje krito v skladu z določbami teh členov, četudi se je pristojnost za kritje stroškov osebe spremenila v skladu z določbami Uredbe (ES) št. 883/2004. Vendar, če se zdravljenje nadaljuje po 31. maju 2010, stroške, nastale po zadevnem datumu, krije pristojni nosilec v skladu z Uredbo (ES) št. 883/2004.
            
         
               4.
            
            
               Če je bilo zdravljenje zagotovljeno v skladu s členom 19(1) ali 27(1) Uredbe (ES) št. 883/2004 po 30. aprilu 2010 na podlagi veljavne EKZZ, izdane pred 1. majem 2010, zahtevek za povračilo stroškov takšnega zdravljenja ne more biti zavrnjen na osnovi tega, da se je pristojnost za zdravstvene stroške osebe spremenila v skladu z določbami Uredbe (ES) št. 883/2004.
               Nosilec, ki mora povrniti stroške storitev, zagotovljenih na podlagi EKZZ, lahko zahteva od nosilca, pri katerem je bila oseba pravilno prijavljena v času prejema storitev, da prvemu nosilcu povrne stroške za navedene storitve ali stvar uredi z zadevno osebo, če ta oseba ni bila upravičena do uporabe EKZZ.
            
         II.   Prehodni dogovori za izračun povprečnih stroškov
   
   
               1.
            
            
               Za način izračuna povprečnih stroškov za leta do leta 2009 in vključno z njim veljajo določbe členov 94 in 95 Uredbe (EGS) št. 574/72, celo če so povprečni stroški predloženi Revizijskemu odboru po 30. aprilu 2010.
            
         
               2.
            
            
               Države članice, ki niso navedene v Prilogi 3 k Uredbi (ES) št. 987/2009, lahko za obdobje od 1. januarja 2010 do 30. aprila 2010 izračunajo nove povprečne stroške v skladu s členoma 94 in 95 Uredbe (EGS) št. 574/72 ali uporabijo povprečne stroške, predložene za leto 2009.
            
         III.   Postopek za povračilo na podlagi dejanskih izdatkov
   
   
               1.
            
            
               Za zahtevke za povračilo na podlagi dejanskih izdatkov, zavedenih pred 1. majem 2010 v računovodskih izkazih države članice, upravičene do terjatev, veljajo finančne določbe Uredbe (EGS) št. 574/72.
               Ti zahtevki se predložijo organu za zvezo države članice, pristojne za izplačilo, najpozneje 31. decembra 2011.
            
         
               2.
            
            
               Za vse zahtevke za povračilo na podlagi dejanskih izdatkov, zavedenih po 30. aprilu 2010 v računovodskih izkazih države članice, upravičene do terjatev, veljajo nova pravila postopkov v skladu z določbami členov 66 do 68 Uredbe (ES) št. 987/2009.
            
         IV.   Postopek za povračilo na podlagi pavšalnih zneskov
   
   
               1.
            
            
               Povprečni stroški za leta do leta 2009 in vključno z njim se predložijo Revizijskemu odboru najpozneje 31. decembra 2011. Povprečni stroški za leto 2010 se predložijo Revizijskemu odboru najpozneje 31. decembra 2012.
            
         
               2.
            
            
               Vsi zahtevki za povračilo na podlagi pavšalnih zneskov, objavljenih v Uradnem listu Evropske unije pred 1. majem 2010, se predložijo najpozneje 1. maja 2011.
            
         
               3.
            
            
               Za vse zahtevke za povračilo na podlagi pavšalnih zneskov, objavljenih po 30. aprilu 2010, veljajo nova pravila postopkov v skladu z določbami členov 66 do 68 Uredbe (ES) št. 987/2009.
            
         V.   Končne določbe
   
   
               1.
            
            
               V prehodnem obdobju so vodilna načela dobro sodelovanje med nosilci, pragmatizem in prožnost.
            
         
               2.
            
            
               Ta sklep se objavi v Uradnem listu Evropske unije. Uporablja se od dneva začetka veljavnosti Uredbe (ES) št. 987/2009.
            
         
      
         
            Predsednica Upravne komisije
         
         Lena MALMBERG
      
   
   
      (1)  UL L 166, 30.4.2004, str. 1.
   
      (2)  UL L 284, 30.10.2009, str. 1.